1.91 करोड़ की ठगी में बैंकों ने एक करोड़ फ्रीज किए
उद्योगपति के बैंक खातों से ऑनलाइन ट्रांजेक्शन से निकाली गई 1.91 करोड़ रुपए की राशि में से एक करोड़ रुपए बच गए हैं। पुलिस ने सभी नौ बैंकों को ई-मेल कर खाते फ्रीज करवा दिए हैं। आइडिया कंपनी के शोरूम के कैमरे खराब होने से पुलिस को डुप्लीकेट सिम लेने वाले के फुटेज नहीं मिल सके। पुलिस को पता चला है कि मोबाइल सिम दो आईएमईआई नंबरों पर चली थी। पुलिस अब इसकी जानकारी निकाल रही है।
साइबर सेल के टीआई रविकांत डेहरिया ने बताया महाकाली फूड्स प्राइवेट लिमिटेड (देवास) के मालिक परितोष साहा निवासी बंगाली कॉलोनी के दो बैंक खातों से 1.91 करोड़ की राशि नौ खातों में ट्रांसफर हुई थी। ये खाते यूटीआई बैंक में मनमोहन कालोनिया, सेंट्रल बैंक ऑफ इंडिया में वीरेंद्र रमेश शाह, आईसीआईसीआई में सुनील सारथ, यस बैंक में एमके टेलीकनेक्ट, यस बैंक में एसएसपी इंटरप्राइजेस, स्टेट बैंक ऑफ इंडिया में जायद खादर, केनरा बैंक में दीपक कुमार, यूनियन बैंक ऑफ इंडिया में एमके टेलीकनेक्ट और एचडीएफसी बैंक में फिजा इंटरप्राइजेस के नाम से हैं। पुलिस ने गुरुवार को इन सभी बैंक के मैनेजरों से संपर्क किया और सभी को ई-मेल भेजे। पुलिस ने सभी खाते फ्रीज करवा लिए हैं। पता चला है इनमें एक करोड़ रुपए बच गए हैं। बाकी राशि को भी बैंक रुकवाने की कोशिश कर रही है।
आइडिया आउटलेट के कैमरे खराब निकले
उद्योगपति पारितोष ने बताया उनकी डुप्लीकेट सिम आइडिया कंपनी के सयाजी होटल के पास वाले आउटलेट से निकली थी। यहां जाकर उन्होंने बात की और सिम निकलवाने वाले के सीसीटीवी फुटेज मांगे तो उन्होंने कहा- फुटेज पुलिस को दिए जाएंगे। गुरुवार को पुलिस ने जानकारी ली तो आउटलेट वालों ने बताया कैमरे खराब हैं, जिसके कारण रिकॉर्डिंग नहीं हो सकी।
शाम को बंद होकर रात में एक्टिवेट हो गई थी डुप्लीकेट सिम
टीआई ने बताया पुलिस ने जानकारी निकाली तो पता चला आरोपी ने डुप्लीकेट सिम 21 की शाम को इशू करवाई थी। यह सिम रात 10 बजे एक्टिवेट हो गई थी। इस सिम पर 23 दिसंबर तक 200 से ज्यादा एसएमएस आए हैं। इनमें ज्यादातर कंपनी के थे। यह सिम दो मोबाइल पर चली है। पुलिस को उन मोबाइल के आईएमईआई नंबर मिल गए हैं। इन नंबरों से पता चलेगा कि किन लोगों ने यह सिम इस्तेमाल की थी। इससे पुलिस आरोपी तक पहुंच सकती है।
आरोपी नहीं आ रहे बैंक
जिन खातों में रुपए पहुंचे उनकी बैंक को पुलिस ने सूचना दे दी। उसके बाद बैंक मैनेंजरों ने संबंधित खाताधारकों को बुलाया। किसी ने गलती स्वीकारी तो किसी ने नंबर ही बंद कर लिया।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva